ΓΡΑΠΤΗ ΕΡΩΤΗΣΗ P-0674/97 υποβολή: Jan Mulder (ELDR) προς την Επιτροπή (26 Φεβρουαρίου 1997)

Θέμα: Πανώλη των χοίρων στην Ευρώπη

1. Μπορεί να αναφέρει η Επιτροπή σε ποιες χώρες της Ευρωπαϊκής Ένωσης εκδηλώθηκε πανώλη των χοίρων κατά την τελευταία τριετία και μετά από πόσο χρόνο και για ποιους λόγους, σε κάθε μεμονωμένη περίπτωση, προέβη η ΕΕ σε απαγόρευση εξαγωγών;

2. Μπορεί να επιβεβαιώσει η Επιτροπή ότι σε όλες τις περιπτώσεις, το κόστος που αφορούσε την σφαγή των ζώων που είχαν προσβληθεί από την πανώλη βάρυνε κατά 50% τον προϋπολογισμό της Ευρωπαϊκής Ένωσης;

3. Μπορεί να ανακοινώσει η Επιτροπή σε ποιες περιπτώσεις και υπό ποιους όρους, κόστος διαφορετικό από το προαναφερθέν βάρυνε τον ευρωπαϊκό προϋπολογισμό; Αυτό αφορά κυρίως τους πόρους για την ενίσχυση της αγοράς, την αποζημίωσης προσώπων που θίγονται εμμέσως, την αποζημίωση που αφορά τη μειωμένη δυνατότητα διαθέσεως της κοπριάς και τα μέτρα που αφορούν την καλή διαβίωση των ζώων.

4. Προτίθεται η Επιτροπή να θέσει στη διάθεση των θυμάτων της προσφάτου εκδηλώσεως πανώλης των χοίρων στην Ευρώπη τέτοιους πόρους όπως αυτοί που αναφέρονται στην παράγραφο 3 και εάν ναι σε ποιο βαθμό και προτίθεται η Επιτροπή λόγω της σοβαρότητας της καταστάσεως στις προαναφερθείσες περιπτώσεις να προβεί σε συγχρηματοδότηση ύψους 70%;

Aπάντηση του κ. Fischler εξ ονόματος της Επιτροπής (19 Μαρτίου 1997)

1. Τέσσερα κράτη μέλη ανέφεραν κρούσματα κλασικής πανώλης των χοίρων σε χοίρους εγχώριας παραγωγής κατά τη διάρκεια της περιόδου 1994-96.

>TABLE>

Τα μέτρα ελέγχου που πρέπει να εφαρμόζονται από τα κράτη μέλη σε περίπτωση εμφάνισης κρουσμάτων καθορίζονται στην οδηγία του Συμβουλίου 80/217/ΕΟΚ περί θεσπίσεως κοινοτικών μέτρων για την καταπολέμηση της κλασσικής πανώλους των χοίρων ((ΕΕ L 47 της 21.2.1980 )). Αυτή απαιτεί τη σήμανση του προσβεβλημένου ζωικού κεφαλαίου, επιδημιολογική έρευνα για τη διαπίστωση της εστίας μόλυνσης και της πιθανής μετάδοσης του ιού από τα μολυσμένα ζώα, καθώς και επιβολή περιορισμών διακίνησης. Οι περιορισμοί διακίνησης αφορούν μία ζώνη προστασίας με ελάχιστη ακτίνα 3 χλμ. γύρω από τον τόπο όπου εκδηλώθηκε το κρούσμα και ζώνη επίβλεψης ελάχιστης ακτίνας 10 χλμ. Ο στόχος των περιορισμών αυτών είναι να προληφθεί η διάδοση του ιού σε χοίρους που ενδέχεται να επωάζουν κλασσική πανώλη, αλλά δεν παρουσιάζουν κλινικά συμπτώματα της νόσου.

Στο πλαίσιο της οδηγίας του Συμβουλίου 90/425/ΕΟΚ σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς ((ΕΕ L 224 της 18.8.1990 )), η Επιτροπή θα εκδώσει μέτρα προστασίας πέραν αυτών που προβλέπονται στην οδηγία 80/217/ΕΟΚ. Τα μέτρα προστασίας ή διασφάλισης θα περιλαμβάνουν συχνά περιορισμούς εμπορίας ή απαγορεύσεις εξαγωγής ζώντων χοίρων από τις περιοχές που έχουν προσβληθεί από τη νόσο. Τα μέτρα διασφάλισης που πρόκειται να ληφθούν στην περίπτωση εμφάνισης της νόσου θα αξιολογούνται κατά περίπτωση και θα λαμβάνουν υπόψη την εξέλιξη της νόσου, τα αποτελέσματα επιδημιολογικών ερευνών που πραγματοποιούνται από τα σχετικά κράτη μέλη και τον ενδεχόμενο κίνδυνο διάδοσης της ασθένειας.

Κατά την περίοδο 1994-1996 δεν ελήφθησαν μέτρα διασφάλισης όσον αφορά την κατάσταση της νόσου στην Αυστρία και το Βέλγιο. Όσον αφορά τη Γερμανία, η απόφαση της Επιτροπής 94/27/ΕΚ για ορισμένα μέτρα προστασίας που αφορούν την κλασική πανώλη των χοίρων στη Γερμανία και την κατάργηση της απόφασης 93/566/ΕΚ ((ΕΕ L 19 της 22.1.1994 )) εκδόθηκε στις 20 Ιανουαρίου 1994. Τα μέτρα θεσπίστηκαν δεδομένου ότι ήταν δυνατό να οριοθετηθούν γεωγραφικά περιορισμένες ζώνες στη Γερμανία, οι οποίες παρουσίαζαν ιδιαίτερο κίνδυνο για τη διάδοση της ασθένειας.

Αντικατέστησαν ορισμένα μέτρα που είχαν θεσπιστεί στις 30 Δεκεμβρίου 1993.

Από Ιανουάριο 1994 έως Δεκέμβριο 1996 η Επιτροπή τροποποίησε τα μέτρα προστασίας με 11 συνολικά αποφάσεις προκειμένου να εξασφαλισθεί ότι τα θεσπιζόμενα μέτρα διασφάλισης ήταν σε θέση να προλάβουν τη διάδοση της μόλυνσης από μία συγκεκριμένη ζώνη, περιορίζοντας τους χοίρους οι οποίοι ενδέχεται να έχουν μολυνθεί, αλλά στους οποίους δεν μπορεί να ανιχνευθεί η νόσος, και ότι η ζώνη, στην οποία έχουν επιβληθεί περιορισμοί εμπορίας, πρέπει να είναι το δυνατό μικρότερη, προκειμένου να χρησιμοποιηθούν οι διαθέσιμοι πόροι συγκεντρώνοντας την προσοχή στον έλεγχο της ασθένειας στην ζώνη που παρουσιάζει πρόβλημα.

Πραγματοποιώντας μία επισκόπηση της κατάστασης στην Ιταλία πρέπει να τονιστεί ότι η κλασσική πανώλη των χοίρων είναι ενδημική νόσος στη Σαρδηνία και έχουν εμφανιστεί σποραδικά κρούσματα στην ηπειρωτική Ιταλία. Τα μέτρα διασφάλισης που έχουν θεσπιστεί όσον αφορά την Ιταλία εφαρμόζονται μόνο στη Σαρδηνία. Τα μέτρα που έχουν θεσπιστεί βάσει της απόφασης της Επιτροπής 95/108/ΕΚ που αφορά μέτρα προστασίας της υγείας κατά της αφρικανικής πανώλης των χοίρων στη Σαρδηνία της Ιταλίας ((ΕΕ L 79 της 7.4.1995 )) επανέφεραν την απαγόρευση που είχε αποφασιστεί το 1992 όσον αφορά τη διακίνηση ζώντων ζώων από τη Σαρδηνία. Τα μέτρα διασφάλισης αποσκοπούν πρωτίστως στην αναχαίτιση της εξάπλωσης της αφρικανικής πανώλης των χοίρων, παρέχουν όμως και προστασία κατά της κλασσικής πανώλης των χοίρων.

2. Το κόστος που αφορά την εξάλειψη της κλασσικής πανώλης των χοίρων, συμπεριλαμβανομένης της σφαγής των προσβληθέντων ζώων, μπορεί να ανακτηθεί σύμφωνα με τις διατάξεις της απόφασης 90/42/ΕΟΚ του Συμβουλίου σχετικά με ορισμένες δαπάνες στον κτηνιατρικό τομέα ((ΕΕ L 224 της 18.8.1990 )). Σύμφωνα με την απόφαση αυτή η Επιτροπή αποφασίζει σχετικά με τα χρηματοδοτικά θέματα που αφορούν την εμφάνιση κρουσμάτων που γνωστοποιούνται μεμονωμένα από τα κράτη μέλη. Επιστροφές μέχρι 50% πραγματοποιούνται για τη σφαγή προσβληθέντων χοίρων υπό τον όρο ότι τηρούνται οι απαιτήσεις που προβλέπονται σχετικά από την ισχύουσα νομοθεσία.

3. Σε συνέχεια της εμφάνισης κλασσικής πανώλης των χοίρων στη Γερμανία και το Βέλγιο μεταξύ 1993 και 1995, η Επιτροπή εξέδωσε διάφορους κανονισμούς που θεσπίζουν εξαιρετικά μέτρα στήριξης της αγοράς στον τομέα του χοιρείου κρέατος στα δύο σχετικά κράτη μέλη. Στο πλαίσιο των μέτρων αυτών, 1,4 εκατ. περίπου χοίροι για πάχυνση και 360.000 χοιρίδια παραδόθηκαν στις εθνικές αρχές. Οι δαπάνες για τα μέτρα αυτά που βαρύνουν τον κοινοτικό προϋπολογισμό ανέρχονται περίπου σε 153 εκατ. ECU. Άλλα μέτρα δεν χρηματοδοτήθηκαν από τον κοινοτικό προϋπολογισμό.

4. Λίγο μετά τα πρώτα κρούσματα κλασσικής πανώλης των χοίρων τον Φεβρουάριο του 1997 στις Κάτω Χώρες, η Επιτροπή θέσπισε εξαιρετικά μέτρα στήριξης της αγοράς υπέρ του τομέα του χοιρείου κρέατος στο εν λόγω κράτος μέλος. Τα μέτρα αυτά είναι όμοια σχεδόν με αυτά που εφαρμόστηκαν στη Γερμανία και το Βέλγιο κατά τα έτη 1993, 1994 και 1995. Ποσοστό 70% των δαπανών καλύπτονται από τον κοινοτικό προϋπολογισμό.

Όσον αφορά άλλα μέτρα στήριξης όπως αυτά που αναφέρονται από το Αξιότιμο Μέλος του Κοινοβουλίου, η Επιτροπή δεν έχει τη δυνατότητα να παρέμβει, δεδομένου ότι η νομική βάση των μέτρων αυτών είναι πολύ περιοριστική και τα μέσα του προϋπολογισμού περιορισμένα.